CELEX: 
Language: bg
Date: 2019-03-04 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на приложения VIII и IX към Директива 2012/27/ЕС относно съдържанието на всеобхватните оценки на потенциала за ефективно отопление и охлаждане

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Цел и правно основание на предложеното действие
            
            
               С настоящия делегиран регламент се преразглежда приложение VIII и част 1 от приложение IX към Директива 2012/27/ЕС на Европейския парламент и на Съвета от 25 октомври 2012 г. относно енергийната ефективност
                  1
                („ДЕЕ“). Целта на преразглеждането е да се опрости и поясни съдържанието на всеобхватните оценки на потенциала за прилагане на ефективно отопление и охлаждане. При преразглеждането също така се съгласува съдържанието на актуализираното законодателство на енергийния съюз, по-специално на Директивата относно енергийните характеристики на сградите
                  2
               , Директивата относно енергийната ефективност
                  3
               , Директивата за енергията от възобновяеми източници
                  4
                и Регламента относно управлението на енергийния съюз и действията в областта на климата
                  5
               .
            
            
               В член 14 от Директива 2012/27/ЕС от държавите членки се изисква до 31 декември 2015 г. да извършат всеобхватна оценка на потенциала за прилагане на ефективно отопление и охлаждане. В тези всеобхватни оценки от държавите членки се изисква да опишат и представят прогнози за потенциала за въвеждане на високоефективно комбинирано производство на енергия и на ефективни районни отоплителни и охладителни системи, както и да приемат политики, при които надлежно се взема предвид потенциалът за използване на ефективни отоплителни и охладителни системи.
            
            
               В приложение VIII към директивата се съдържа списък с елементите, които трябва да бъдат включени във всеобхватните оценки, а в част 1 от приложение IX са описани общите принципи за анализа на разходите и ползите, който се изисква да бъде извършен от държавите членки при оценката на най-ефективните по отношение на ресурсите и разходите решения за посрещане на нуждите от отопление и охлаждане.
            
            
               По искане на Комисията държавите членки трябва да актуализират всеобхватните оценки и да уведомяват Комисията за тях на всеки 5 години. Комисията трябва да отправя такова искане поне една година преди съответната дата. След прегледа на резултатите от първия цикъл на всеобхватните оценки Комисията следва да изиска от държавите членки да подготвят втория цикъл на всеобхватните оценки.
            
            
               Опростяването на съдържанието на всеобхватните оценки, предвидено в приложение VIII и част 1 от приложение IX, може да стане с приемането на делегирани актове, както е предвидено в член 22 и член 23, параграф 2 от преразгледаната Директива относно енергийната ефективност.
            
            
               Общ контекст на делегирания регламент
            
            
               Съвместният изследователски център на Европейската комисия (JRC) направи анализ на първия цикъл на всеобхватните оценки. Той стигна до заключението, че макар и оценките да са полезни по редица причини, тяхното съдържание следва да бъде подобрено преди следващия цикъл. Сред отбелязаните ползи са събирането на нови данни и описването на новия потенциал за отопление и охлаждане, както и подобряването на взаимодействието между националните и местните администрации. Препоръчаните от JRC подобрения включват определянето на по-ясни изисквания за събирането и обработката на данни и предоставянето на възможност на държавите членки да съсредоточат своя анализ върху значимите на местно равнище начини на отопление и охлаждане по технологично неутрален начин.
            
            
               Първият цикъл на всеобхватните оценки показа, че за да продължи извличането на полза от потенциала на тези оценки, следва да останат валидни техните три структурни елемента. Тези три елемента са, както следва: 1) преглед на текущото състояние на търсенето, предлагането и инфраструктурата за отопление и охлаждане, както и визуалното му представяне с помощта на карта и прогнозиране на бъдещото търсене, 2) анализ на потенциала за ефективно отопление и охлаждане и 3) преглед на съществуващите и планираните политики и мерки и на тяхното въздействие.
            
            
               За да имат оценките по-голямо значение при изготвянето на националните политики и извършването им да отнема по-малко време, държавите членки следва да разполагат с повече гъвкавост по отношение на съдържанието, което е от значение за провежданите от тях политики в областта на енергетиката и околната среда.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Консултации с държавите членки и заинтересованите страни
            
            
               Поради ограничения обхват и техническия характер на опростяването на съдържанието на всеобхватните оценки, изменението може да бъде извършено чрез делегиран акт и опростена процедура. В съответствие с член 23 от преразгледаната Директива относно енергийната ефективност Комисията извърши консултации с експертите, определени от държавите членки, както и със заинтересовани страни.
            
            
               Държавите членки и заинтересованите страни бяха поканени на среща в Брюксел на 25 октомври 2018 г. На участниците в срещата бе предоставен проект на работен документ. На нея присъстваха участници от 16 държави членки и 17 заинтересовани страни. Мнозинството от участниците, включително всички заинтересовани страни, подкрепиха становището, че е необходимо Комисията да изиска извършването на втория цикъл на всеобхватните оценки.
            
            
               Бяха изяснени няколко маловажни въпроса и бяха получени няколко коментара относно частта от текста, в която се описва какво се изисква при събирането на данни за прегледа на текущото състояние на търсенето, предлагането и инфраструктурата за отопление и охлаждане. В тази част на документа, която е с най-технически характер, няколко заинтересовани страни предложиха извършването на корекции на обхвата на събирането на данни, за да се гарантира, че техните сектори са представени в достатъчна степен. Три държави членки предложиха представянето на данните за технологиите за енергийни доставки да става на по-общо ниво, като те бъдат обобщени на национално равнище. Освен това три държави членки поискаха промяна на прага за изискването за събиране на данни за потенциала на предлагане на отпадна топлина от 20 GWh производство на енергия годишно, което е заложено в приложение VII към съществуващата ДЕЕ, на 20 MW производствен капацитет. Две държави членки припомниха необходимостта да се поддържа съгласуваност с преразгледаната Директива за енергията от възобновяеми източници.
            
            
               Механизмът за обратна информация бе задействан от 13 декември 2018 г. до 10 януари 2019 г. Бяха получени коментари от 14 организации — 10 от предприятия, 3 от национални топлофикационни дружества и 1 от държава членка. Всички участници се съгласиха, че отоплението и охлаждането са елементи от основно значение, които заслужават да бъдат подложени на внимателен анализ. По-голямата част от коментарите бяха свързани с изискванията за събирането на данни и техния анализ, като бяха направени две предложения, свързани с това изискванията да станат по-подробни и по-гъвкави. Що се отнася до докладването във връзка със съществуващата и планираната политика, бяха посочени ползите за системата от комбинираното производство на топлинна и електрическа енергия, като същевременно се повдигна въпросът за поддържането на неутралност по отношение на технологията.
            
            
               На 24 януари 2019 г. се проведе заседание на Експертната група по Директивата за енергийната ефективност, на което бе обсъден окончателният вариант на проекта за работен документ. Беше постигнат консенсус в подкрепа на делегирания акт и бяха направени някои технически промени. Беше пояснено, че в случаите когато регламентът не предвижда налагане на задължения на държавите членки, те биха могли да предприемат действия въз основа на тяхното действащо национално законодателство.
            
         
         
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правно основание
            
            
               Правното основание за предприемане на действия на равнището на ЕС по отношение на енергийната ефективност е член 194 от Договора за функционирането на Европейския съюз (ДФЕС). С член 194 на Съюза се предоставя цел „в рамките на установяването или функционирането на вътрешния пазар и предвид необходимостта от опазване и подобряване на околната среда“. Политиката на Съюза има за цел, наред с други цели, да „обезпечи сигурността на енергийните доставки в Съюза“ и „да насърчава енергийната ефективност и икономията на енергия, както и разработването на нови и възобновяеми енергийни източници“. 
            
            
               Настоящият делегиран регламент следва да се приеме в съответствие с член 22 и член 23, параграф 2 от Директива 2012/27/ЕС, с които Комисията се оправомощава да приема делегирани актове за адаптиране на приложения VIII и IX.
            
            
               Пропорционалност
            
            
               Изискванията за всеобхватните оценки на потенциала за ефективно отопление и охлаждане са определени в ДЕЕ. Отоплението и охлаждането са секторът на крайно потребление, който консумира най-големи количества енергия в размер на около 50 % от общото потребление на енергия в Европейския съюз. Ето защо с цел сравнение на политиката и нейното привеждане в съответствие и постигане на икономия на енергия във всички държави членки е необходимо да бъде прието законодателство на равнището на Европейския съюз. Поради това предложението за актуализиране и опростяване на съдържанието на всеобхватните оценки е пропорционално на желания резултат.
            
            
               Обобщение на предлаганите мерки
            
            
               С делегирания регламент се опростяват всеобхватните оценки на потенциала за ефективно отопление и охлаждане чрез намаляване на количеството информация, която се изисква да бъде предоставяна от държавите членки. Неговата структура се състои от четири части: а) преглед на текущото състояние на търсенето, предлагането и инфраструктурата в областта на отоплението и охлаждането, както и визуалното му представяне с помощта на карта и прогнозиране на бъдещото търсене, б) цели, стратегии и мерки на политиката, допринасящи за петте измерения на енергийния съюз, в) икономически и финансов анализ на потенциала за ефективно отопление и охлаждане и г) потенциални нови стратегии и мерки на политиката.
            
            
               Опростяването рационализира задълженията за докладване и привежда оценките в съответствие с други инициативи в рамките на законодателството на енергийния съюз.
            
            
               Избор на инструмент
            
            
               Предложената форма на действие е делегиран регламент за изменение и допълнение на приложение VIII и част 1 от приложение IX към Директива 2012/27/ЕС.
            
            
               Отражение върху бюджета
            
            
               Предложението няма отражение върху бюджета на ЕС.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 4.3.2019 година
            
            
               за изменение на приложения VIII и IX към Директива 2012/27/ЕС относно съдържанието на всеобхватните оценки на потенциала за ефективно отопление и охлаждане
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               Като взе предвид Директива 2012/27/ЕС на Европейския парламент и на Съвета от 25 октомври 2012 г. относно енергийната ефективност
                  6
               , и по-специално член 22 от нея,
            
            
               като има предвид, че:
            
         
         
            
               (1)С Директива 2012/27/ЕС се определят рамката и съдържанието на извършваните от държавите членки всеобхватни оценки на потенциала за ефективно отопление и охлаждане.
            
            
               (2)С член 22 и член 23, параграф 2 от Директива 2012/27/ЕС Комисията се оправомощава да приема делегирани актове за адаптиране на изискванията от приложения VIII и IX.
            
            
               (3)Комисията направи анализ на първия цикъл на всеобхватните оценки. Събирането на нови данни, идентифицирането на нов потенциал и обменът на най-добри практики за енергийната ефективност на отоплението и охлаждането потвърдиха ползите от всеобхватните оценки, както и необходимостта Комисията да изиска от държавите членки да актуализират и обявят втория цикъл на всеобхватните оценки.
            
            
               (4)Тъй като оценките се различават по отношение на методиката и съдържанието, като области, в които е необходимо подобрение, бе набелязано наличието на по-ясни изисквания, неутралност по отношение на технологията и по-тясна връзка с провежданата политика. Изискванията относно съдържанието на всеобхватните оценки трябва да бъдат актуализирани преди втория цикъл с цел полезността на събираната информация да бъде по-голяма за държавите членки и Комисията, опростяване на информацията, която трябва да се предоставя, и осигуряване на по-добра връзка с останалото законодателство на енергийния съюз, а по-специално Регламент (ЕС) 2018/1999
                  7
                на Европейския парламент и на Съвета относно управлението на Енергийния съюз и на действията в областта на климата, Директива (ЕС) 2018/844
                  8
                на Европейския парламент и на Съвета за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност, Директива (ЕС) 2018/2002
                  9
                на Европейския парламент и на Съвета за изменение на Директива 2012/27/ЕС относно енергийната ефективност, и Директива (ЕС) 2018/2001
                  10
                на Европейския парламент и на Съвета за насърчаване използването на енергия от възобновяеми източници.
            
            
               (5)При определяне на планираните точки на подаване на енергия за отопление и охлаждане и районните отоплителни топлопреносни инсталации държавите членки могат да използват като подходящ инструмент данните относно заявленията за издаване на разрешителни.
            
            
               (6)На 25 октомври 2018 г. по време на съвместна консултативна среща с държавите членки и заинтересованите страни бяха осъществени консултации във връзка с провеждането на всеобхватните оценки и относно проект на работен документ за актуализираното приложение VIII. 
            
            
               (7)Мерките, предвидени в настоящия регламент, бяха обсъдени с експертите на държавите членки в съответствие с член 22 от Директива (ЕС) 2018/2002.
            
            
               (8)Поради това приложение VIII и част 1 от приложение IX към Директива 2012/27/ЕС следва да бъдат адаптирани,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               Потенциал за ефективно отопление и охлаждане
            
            
               1)Приложение VIII към Директива 2012/27/ЕС се заменя с текста в приложение I към настоящия регламент.
            
            
               2)Приложение IX към Директива 2012/27/ЕО се изменя в съответствие с посоченото в приложение II към настоящия регламент.
            
            
               Член 2
               Влизане в сила и прилагане
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 4.3.2019 година.
            
            
               
                     За Комисията
                     Председател 
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 315, 14.12.2012 г., стр. 1.
               
               
                  
                     (2)
                  
                        ОВ L 156, 19.6.2018 г., стр. 75.
               
               
                  
                     (3)
                  
                        ОВ L 328, 21.12.2018 г., стр. 210.
               
               
                  
                     (4)
                  
                        ОВ L 328, 21.12.2018 г., стр. 82.
               
               
                  
                     (5)
                  
                        ОВ L 328, 21.12.2018 г., стр. 1.
               
               
                  
                     (6)
                  
                        ОВ L 315, 14.12.2012 г., стр. 1.
               
               
                  
                     (7)
                  
                        Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ L 328, 21.12.2018 г., стр. 1).
               
               
                  
                     (8)
                  
                        Директива (ЕС) 2018/844 на Европейския парламент и на Съвета от 30 май 2018 г. за изменение на Директива 2010/31/ЕС относно енергийните характеристики на сградите и Директива 2012/27/ЕС относно енергийната ефективност (ОВ L 156, 19.6.2018 г., стр. 75).
               
               
                  
                     (9)
                  
                        Директива (ЕС) 2018/2002 на Европейския парламент и на Съвета от 11 декември 2018 г. за изменение на Директива 2012/27/ЕС относно енергийната ефективност (ОВ L 328, 21.12.2018 г., стр. 210).
               
               
                  
                     (10)
                  
                        Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници (OВ L 328, 21.12.2018 г., стр. 82).
               
            
      
    ---documentbreak--- 
      
         
         
            
               ПРИЛОЖЕНИЕ I
               Изменение на приложение VIII
            
            
               Приложение VIII към Директива 2012/27/ЕС се заменя, както следва:
            
            
               „ПРИЛОЖЕНИЕ VIII
            
            
               Потенциал за ефективно отопление и охлаждане
            
            
               Всеобхватната оценка на потенциала за енергийна ефективност при отоплението и охлаждането на национално равнище, посочена в член 14, параграф 1, включва и се основава на следното:
            
            
               Част I: ПРЕГЛЕД В СФЕРАТА НА ОТОПЛЕНИЕТО И ОХЛАЖДАНЕТО
            
            
               1.търсенето в областта на отоплението и охлаждането с оглед на оценка на полезната енергия
                  1
                и количествено определяне на крайното енергийно потребление в GWh годишно
                  2
                по сектори:
            
            
               а)жилищен сектор;
            
            
               б)сектор на услугите;
            
            
               в)сектор на промишлеността;
            
            
               г)всеки друг сектор, който самостоятелно представлява повече от 5 % от общото национално търсене на полезна енергия за отопление и охлаждане;
            
            
               2.определяне, или в случая на точка 2, буква а), подточка i), определяне или оценка на настоящото предлагане на отопление и охлаждане:
            
            
               а)по технологии, в GWh годишно
                  3
               , в секторите, посочени в точка 1, когато това е възможно, като се прави разграничение между енергията, добивана от изкопаеми и от възобновяеми източници:
            
            
               i)предоставяна на място в жилищни обекти и в обекти с обслужваща функция чрез:
            
            
               –отоплителни котли;
            
            
               –високоефективно комбинирано производство на електрическа и топлинна енергия;
            
            
               –термопомпи;
            
            
               –други технологии и източници на място; 
            
            
               ii)предоставяна на място в обекти без обслужваща функция и в нежилищни обекти чрез: 
            
         
         
            
               –отоплителни котли;
            
            
               –високоефективно комбинирано производство на електрическа и топлинна енергия;
            
            
               –термопомпи;
            
            
               –други технологии и източници на място; 
            
            
               iii)предоставяна извън мястото на потребление чрез:
            
            
               –високоефективно комбинирано производство на електрическа и топлинна енергия;
            
            
               –отпадна топлина;
            
            
               –други технологии и източници извън мястото на потребление;
            
            
               б)определяне на инсталациите, които генерират отпадна топлина или отпаден студ, както и предлагания от тях потенциал за отопление или охлаждане, в GWh годишно:
            
            
               i)топлоелектрически инсталации, които могат да доставят или могат да бъдат преоборудвани да доставят отпадна топлина, със сумарна входяща топлинна мощност над 50 MW;
            
            
               ii)инсталации за комбинирано производство на електрическа и топлинна енергия, при които се използват технологии, посочени в част II от приложение I, със сумарна входяща топлинна мощност над 20 MW;
            
            
               iii)инсталации за изгаряне на отпадъци;
            
            
               iv)инсталации за енергия от възобновяеми източници със сумарна входяща топлинна мощност над 20 MW, различни от инсталациите, посочени в точка 2, буква б), подточки i) и ii), генериращи енергия за отопление или охлаждане и използващи енергия от възобновяеми източници;
            
            
               v)промишлени инсталации със сумарна входяща топлинна мощност над 20 MW, които могат да предоставят отпадна топлина;
            
            
               в)докладван дял на енергията от възобновяеми източници и от отпадна топлина или отпаден студ в крайното потребление на енергия от сектора на районните отоплителни и охладителни системи
                  4
                през последните 5 години, в съответствие с Директива (ЕС) 2018/2001;
            
            
               3.карта, обхващаща цялата националната територия, на която (като същевременно се защитава чувствителната търговска информация) да са посочени:
            
            
               а)областите на търсене на енергия за отопление и охлаждане въз основа на анализа, посочен в точка 1, като се използват съгласувани критерии за насочване на вниманието към районите с висока енергийна интензивност в общините и агломерациите;
            
            
               б)съществуващите точки на подаване на енергия за отопление и охлаждане, определени съгласно точка 2, буква б), и районните отоплителни топлопреносни инсталации;
            
            
               в)планираните точки на подаване на енергия за отопление и охлаждане от вида, описан в точка 2, буква б), и районните отоплителни преносни инсталации;
            
            
               4.прогноза за тенденциите в търсенето на енергия за отопление и охлаждане за изготвяне на перспектива за следващите 30 години, в GWh, като се вземат предвид по-специално прогнозите за следващите 10 години, промяната на търсенето в областта на сградния фонд и различните промишлени сектори, както и въздействието на политиките и стратегиите, свързани с управление на търсенето, като например дългосрочните стратегии за санирането на сгради съгласно Директива (ЕС) 2018/844;
            
         
         
            
               Част II: ЦЕЛИ, СТРАТЕГИИ И МЕРКИ НА ПОЛИТИКАТА
            
            
               5.планирания принос на държавата членка за нейните национални общи цели, конкретни цели и принос във връзка с петте измерения на енергийния съюз, както е определено в член 3, параграф 2, буква б) от Регламент (ЕС) 2018/1999, осигурен чрез ефективно отопление и охлаждане, по-специално във връзка с член 4, буква б), точки 1—4 и с член 15, параграф 4, буква б), като се определи кой от тези елементи е допълнителен в сравнение с интегрираните национални планове в областта на климата и енергетиката;
            
            
               6.общ преглед на съществуващите политики и мерки, както е описано в последния доклад, представен в съответствие с членове 3, 20, 21 и 27, буква а) от Регламент (ЕС) 2018/1999;
            
            
               Част III: АНАЛИЗ НА ИКОНОМИЧЕСКИЯ ПОТЕНЦИАЛ ЗА ЕФЕКТИВНО ОТОПЛЕНИЕ И ОХЛАЖДАНЕ
            
            
               7.анализ на икономическия потенциал
                  5
                на различните технологии за отопление и охлаждане се извършва за цялата национална територия чрез използване на анализа на разходите и ползите, посочен в член 14, параграф 3, и се определят алтернативни сценарии за прилагане на по-ефективни технологии за отопление и охлаждане с използване на възобновяеми източници, като се прави разграничение между енергията, добивана от изкопаеми и от възобновяеми източници, когато това е възможно.
            
            
               Следва да бъдат разгледани следните технологии:
            
            
               а)промишлена отпадна топлина и промишлен отпаден студ;
            
            
               б)изгаряне на отпадъци;
            
            
               в)високоефективно комбинирано производство на енергия;
            
            
               г)възобновяеми енергийни източници (например геотермална енергия, слънчева топлинна енергия и биомаса), различни от тези, които се използват за високоефективно комбинирано производство на енергия);
            
            
               д)термопомпи;
            
            
               е)намаляване на топлинните загуби и загубите при охлаждане от съществуващи районни мрежи;
            
            
               8.посоченият анализ на икономическия потенциал включва следните стъпки и съображения:
            
            
               а)Съображения:
            
            
               i)анализът на разходите и ползите за целите на член 14, параграф 3 включва икономически анализ, при който се вземат под внимание факторите от социално-икономически и екологичен характер
                  6
               , и финансов анализ, извършван с цел оценяване на проекти от инвеститорска гледна точка. Както при икономическия, така и при финансовия анализ като критерий за оценката се използва нетната настояща стойност;
            
            
               ii)базовият сценарий следва да служи като отправна точка, като при него се вземат предвид съществуващите политики към момента на изготвяне на тази всеобхватна оценка
                  7
               , и да бъде свързан с данните, събрани съгласно част I и част II, точка 6 от настоящото приложение;
            
            
               iii)при сценариите, които са алтернативни на базовия сценарий, се вземат предвид целите от Регламент (ЕС) 2018/1999 във връзка с енергийната ефективност и енергията от възобновяеми източници. При всеки от сценариите се представят следните елементи в сравнение с базовия сценарий:
            
            
               –икономически потенциал на разглежданите технологии, при които като критерий се използва нетната настояща стойност;
            
            
               –намаляване на емисиите на парникови газове;
            
            
               –икономии на първична енергия в GWh на година;
            
         
         
            
               –въздействие върху дела на възобновяемите енергийни източници в националния енергиен микс.
            
            
               Сценарии, които са неосъществими поради технически причини, финансови причини или национални разпоредби, може да се изключат на ранен етап от анализа на разходите и ползите, ако това е обосновано въз основа на внимателно разглеждане и ясно формулирани и добре документирани съображения.
            
            
               При оценката и вземането на решение следва да се вземат предвид икономиите на разходи и енергия от повишената гъвкавост на енергийните доставки и от оптимизираната работа на електроенергийните мрежи в анализираните сценарии, включително избегнатите разходи и спестяванията от намалените инвестиции в инфраструктурата. 
            
            
               б)Разходи и ползи
            
            
               В разходите и ползите, посочени в точка 8, буква а), се включва най-малко следното:
            
            
               i)Ползи:
            
            
               –стойност на произведеното за потребителя (енергия за отопление, енергия за охлаждане и електроенергия);
            
            
               –външни ползи, като ползи за околната среда, за намаляване на емисиите на парникови газове и за здравето и безопасността, доколкото е възможно;
            
            
               –въздействия върху пазара на труда, енергийната сигурност и конкурентоспособността, доколкото е възможно.
            
            
               ii)Разходи:
            
            
               –капиталови разходи за централи и оборудване;
            
            
               –капиталови разходи за свързаните енергийни мрежи;
            
            
               –променливи и фиксирани оперативни разходи;
            
            
               –разходи за енергия;
            
            
               –разходи по отношение на околната среда, здравето и безопасността, доколкото е възможно;
            
            
               –разходи за пазара на труда, енергийната сигурност и конкурентоспособността, доколкото е възможно.
            
            
               в)Сценарии, относими към базовия сценарий:
            
            
               Разглеждат се всички всички сценарии, относими към базовия сценарий, включително ролята на ефективното индивидуално отопление и охлаждане. 
            
            
               i)анализът на разходите и ползите може да обхване оценка на проект или на съвкупност от проекти за разширена оценка на местно, регионално или национално равнище, за да се установи икономически най-ефективното и изгодно по отношение на разходите решение за отопление или охлаждане спрямо определен базов сценарий за даден географски район за целите на планирането;
            
            
               ii)държавите членки определят компетентните органи, отговорни за изготвянето на анализите на разходите и ползите в съответствие с член 14. Те предоставят подробна методика и допускания в съответствие с настоящото приложение и установяват и публикуват процедурите за изготвяне на икономическия анализ. 
            
         
         
            
               г)Граници и интегриран подход:
            
            
               i)географските граници обхващат подходящ и ясно определен географски район;
            
            
               ii)при анализите на разходите и ползите се вземат предвид всички съответни централизирани или децентрализирани производствени ресурси, налични в границите на системата и в географските граници, включително технологиите, разгледани в част III, точка 7 от настоящото приложение, както и тенденциите в търсенето в областта на отоплението и охлаждането и неговите характеристики.
            
            
               д)Допускания:
            
            
               i)за целите на анализите на разходите и ползите държавите членки представят допускания за цените на основните входни и изходни елементи и сконтовия процент;
            
            
               ii)сконтовият процент, използван в икономическия анализ за изчисляване на нетната настояща цена, се избира в съответствие с европейските или националните насоки;
            
            
               iii)държавите членки използват национални, европейски или международни прогнози за развитието на цените на енергията, ако е целесъобразно, като отчитат националните и/или регионалните/местните особености;
            
            
               iv)цените, използвани в икономическия анализ, отразяват разходите и ползите от социално-икономически характер. Следва да бъдат включени, доколкото е възможно, външните разходи, като въздействието върху околната среда и здравето, т.е. когато съществува пазарна цена или когато тя вече е включена в европейски или национални разпоредби.
            
            
               е)Анализ на чувствителността:
            
            
               i)анализът на чувствителността се включва, за да се оценят разходите и ползите от даден проект или съвкупност от проекти, и се основава на променливи фактори, оказващи съществено въздействие върху резултатите от изчисленията, като различни цени на енергията, равнища на търсене, сконтови проценти и други.
            
            
               Част IV — ПОТЕНЦИАЛНИ НОВИ СТРАТЕГИИ И МЕРКИ НА ПОЛИТИКАТА
            
            
               9.преглед на нови законодателни и незаконодателни мерки на политиката
                  8
                с цел оползотворяване на икономическия потенциал, определен в съответствие с точки 7 и 8, заедно с предвиденото в тях:
            
            
               а)намаляване на емисиите на парникови газове;
            
            
               б)икономии на първична енергия в GWh на година;
            
            
               в)въздействие върху дела на високоефективното комбинирано производство на енергия;
            
            
               г)въздействие върху дела на възобновяемите енергийни източници в националния енергиен микс и в сектора на отоплението и охлаждането;
            
            
               д)връзки към финансовото планиране на национално равнище и икономиите на разходи за държавния бюджет и участниците на пазара;
            
            
               е)очаквани мерки за публично подпомагане, ако има такива, с техния годишен бюджет и определяне на потенциалния елемент на помощта.
            
            
               ПРИЛОЖЕНИЕ II
               Изменение на приложение IX към Директива 2012/27/ЕС
            
            
               Част 1 от приложение IX към Директива 2012/27/ЕС се заличава.
            
         
         
            
                  
                     (1)
                  
                        Количеството топлинна енергия, необходима за задоволяване на търсенето в областта на отоплението и охлаждането от страна на крайните потребители.
               
               
                  
                     (2)
                  
                        Следва да се използват най-новите налични данни.
               
               
                  
                     (3)
                  
                        Следва да се използват най-новите налични данни.
               
               
                  
                     (4)
                  
                        След като бъде установена методиката за изчисляване на количеството енергия от възобновяеми източници, използвана за охлаждане и районни охладителни системи в съответствие с член 35 от Директива (ЕС) 2018/2001, определянето на „охлаждането с използване на възобновяеми енергийни източници“ се извършва в съответствие с посочената директива. Дотогава то се извършва в съответствие с подходяща национална методика.
               
               
                  
                     (5)
                  
                        В анализа на икономическия потенциал следва да бъде представено количеството енергия (в GWh), което може да бъде генерирано ежегодно от всяка от подложените на анализ технологии. Следва също така да бъдат взети предвид ограниченията и взаимовръзките в рамките на енергийната система. При анализа може да се използват модели, основаващи се на предположения, които представляват функционирането на традиционните видове технологии или системи.
               
               
                  
                     (6)
                  
                        Включително оценката, посочена в член 15, параграф 7 от Директива 2018/2001.
               
               
                  
                     (7)
                  
                        Крайната дата за вземане предвид на политиките при базовия сценарий е краят на годината, предхождаща годината, до края на която е необходимо да бъде изготвена всеобхватната оценка. Това означава, че не е необходимо да бъдат вземани предвид политиките, въведени в рамките на една година преди крайния срок за представяне на всеобхватната оценка.
               
               
                  
                     (8)
                  
                        Този преглед обхваща финансови мерки и програми, които могат да бъдат приети в рамките на периода, обхванат от всеобхватната оценка, без да се възпрепятства отделното уведомяване за схемите за публично подпомагане за оценка на държавна помощ.